《赠临江守范希远龙图》
宋代·郭祥正

倾盖相逢晚，开樽上小楼。感时心尚壮，欲语涕难收。

神主方思心，英才悉应求。邦畿分使节，玉陛迩宸旒。

温密亲闻诏，精忠屡献谋。养兵能足食，行县必宽囚。

舜日期无尽，尧云遽莫留。鼎湖龙化影，银海雁沈秋。

事毕身先贬，名高众所尤。一麾甘去国，千里谩承流。

兄弟皆朱绂，双亲未白头。遭谗虽坎坷，安命亦优游。

雪意饶冬暖，滩声奈客愁。须君作霖雨，终附济川舟。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。